SAMBIRU 18
Kumbi Abali Ŵidu wo Akumana ndi Masuzgu Titiŵawovya Wuli?
Asani kwachitika masoka ngachilengedu, Akaboni aku Yehova anozga mwaliŵiliŵi chovyu kuti abali ŵawu achikhristu wo akwaskika ndi masuzgu ngo awovyeki. Phamphu la viyo, lilongo chanju chakutuliya pasi pa mtima cho te nachu pa anyidu. (Yohane 13:34, 35; 1 Yohane 3:17, 18) Kumbi titovya mu nthowa nizi?
Tipereka ndalama. Pa nyengu yo kwenga chilala ku Yuda, Akhristu a mu nyengu ya akutumika wo ŵenga ku Antioke, angutumizga ndalama kuti zikawovyi Akhristu anyawu ku Yuda. (Machitidu 11:27-30) Mwakuyanana ŵaka, asani tavwa kuti abali ŵidu mu vigaŵa vinyaki akumana ndi masuzgu, titumizga chovyu kuziya mu mpingu widu kuti chikawovyi ŵanthu wo akwaskika ndi masuzgu ngo.—2 Ŵakorinte 8:13-15.
Titovya mu nthowa zakupambanapambana. Ŵara wo ŵe pamalu ngo pachitika soka lachilengedu, awonesesa kuti munthu weyosi wa mumpingu walipu ndipuso weumampha. Komiti yakupereka chovyu yiwonesesa kuti ŵanthu alonde chakurya, maji, vakuvwala, malu ngakugona ndipuso chovyu chakutuliya kuchipatala. Akaboni anandi wo aziŵa ntchitu zakupambanapambana atijipereka mwakugwiriskiya ntchitu ndalama zawu kuti akagwiri ntchitu yakovya ŵanthu wo akumana ndi masuzgu nge, kuŵanozge nyumba zakugonamu ndipuso Nyumba za Ufumu zo zanangika. Chifukwa chakuti tichita vinthu mwakukoliyana nge gulu ndipuso tiziŵa mo tingagwiriya ntchitu, vitovya kuti tichitengi vinthu mwaliŵi asani pachitika masoka. Chinanga kuti titovya ŵanthu wo ‘tiyanana nawu chigomezgu,’ kweni titovya so ŵanthu wo ŵe mu visopa vinyaki asani nkhwakukhumbika kuchita viyo.—Ŵagalatia 6:10.
Titiŵapembuzga ndi Malemba ndipuso kuŵawovya kuti akunthiyepu. Ŵanthu wo akumana ndi masoka ngachilengedu akhumbika kupembuzgika ukongwa. Pa nyengu ya viyo tisaniya nthazi kutuliya kwaku Yehova, “Chiuta wasangarusku losi.” (2 Ŵakorinte 1:3, 4) Tikondwa kukambiya ŵanthu wo akumana ndi masuzgu za malayizgu ngo nge m’Bayibolu ndi kuŵasimikizgiya kuti pambula kuswera yapa, Ufumu waku Chiuta, wazamumaliska masuzgu ngosi ngo ngachitiska kuti tisuzgikengi.—Chivumbuzi 21:4.
Ntchifukwa wuli Akaboni aku Yehova achitapu kanthu mwaliŵi asani kwachitika masoka ngachilengedu?
Kumbi ndi uthenga wakupembuzga nuwu wo tingakambiskana ndi ŵanthu wo apozomoka masoka ngachilengedu?
tum_Latn tum_Latn tum_Latn tum_Latn tum_Latn tum_Latn tum_Latn tum_Latn